بنائے دار العلوم دیوبند

**بِنائے دار العلوم دیوبند** یا **تاسیسِ دار العلوم دیوبند** سے مراد شمالی ہند میں سنہ 1283ھ / 1866ء میں دینی درس گاہ **[[دار العلوم دیوبند]]** کا قیام ہے۔ یہ درس گاہ قصبۂ دیوبند میں ایک *مدرسۂ عربی* کے طور پر قائم کی گئی، جہاں پہلے مدرس کو مقامی اعانت سے حاصل ہونے والے قلیل مشاہرے پر مقرر کیا گیا اور تعلیم و تدریس کا آغاز مسجد چھتہ میں ہوا۔ اس وقت ادارے کا پورا انحصار اہلِ قصبہ کے معززین اور دینی حمیت رکھنے والے اہلِ خیر کے چندوں پر تھا۔

اس ادارے کے ’’بانی‘‘ کی حیثیت پر بعد کے مؤرخین کے مابین اختلاف پایا جاتا ہے۔ ابتدائی مآخذ — جن میں انیسویں صدی کے اواخر کی رودادیں، تذکرے اور اعلانات شامل ہیں — بالاتفاق سید محمد عابد کو اس مدرسے کا بانی اور اولین محرک قرار دیتے ہیں۔ تاہم بیسویں صدی میں بعض مصنفین، خصوصاً محمد میاں دیوبندی نے اس موضوع کو ’’بانیِ اعظم‘‘ کے عنوان کے تحت بیان کیا اور یہ رائے پیش کی کہ دار العلوم دیوبند کی موجودہ عظمت و وسعت کا سہرا محمد قاسم نانوتوی کے سر ہے، جنھوں نے اپنے علم، بصیرت اور تنظیمی صلاحیت سے اس ادارے کو ایک جامع تعلیمی مرکز کی شکل دی۔

## بِنائے دار العلوم (1283ھ / 1866ء)
محمد طاہر قاسمی (جو حافظ محمد احمد کے فرزندِ اصغر تھے) تحریر کرتے ہیں کہ 15 محرم 1283ھ، بروز شنبہ (31 مئی 1866ء) کو دیوبند میں علما اور اہلِ خیر کی ایک جماعت — جن میں سید محمد عابد، فضل الرحمن عثمانی، مہتاب علی دیوبندی، نہال احمد دیوبندی، ذوالفقار علی دیوبندی اور فضل حق دیوبندی شامل تھے — نے مقامی چندوں سے حاصل شدہ رقوم سے ایک ’’مدرسۂ عربی‘‘ کا افتتاح کیا۔

عزیز الرحمن بجنوری بھی اس کو مدلل و محقق انداز میں مضبوطی کے ساتھ پیش کرتے ہیں کہ بانی سید محمد عابد ہیں؛ محمد قاسم نانوتوی نہیں ہیں۔ نیز انھوں نے نانوتوی کو مدرسی کے لیے میرٹھ خط لکھا تھا جس کے جواب میں نانوتوی نے محمود دیوبندی کو پندرہ روپے ماہانہ مشاہرے پر مدرس مقرر کرکے بھیجا اور خود مدرسے کے حق میں ساعی و معاون رہنے کا وعدہ کیا۔

ابتدائی مآخذ میں تاریخِ تاسیس صراحت کے ساتھ ’’15 محرم، بروز پنجشنبہ‘‘ لکھی گئی ہے، تاہم گریگورین (عیسوی) تاریخ درج نہیں۔ بعد کے مصنفین نے قمری تاریخ کو مختلف طور پر عیسوی سال کے ساتھ تطبیق دی۔ محمد میاں دیوبندی نے بس سنہ 1867ء لکھا، محمد طیب قاسمی نے اسے ’’30 مئی 1867ء‘‘ لکھا، جبکہ سید محبوب رضوی نے سنہ کی تصحیح کرکے اپنی کتاب ’’تاریخِ دیوبند‘‘ میں اسے ’’30 مئی 1866ء‘‘ لکھا۔ تاہم محمد اللہ خلیلی قاسمی نے دار العلوم دیوبند کی اصل روداد (1283ھ) اور ابتدائی اشتہارات کی روشنی میں واضح کیا کہ قیامِ دار العلوم کی قمری تاریخ 15 محرم الحرام 1283ھ ہے، جس کی تطبیق عام طور پر 30 مئی 1866ء لکھی گئی ہے، مگر یہ درست نہیں۔ روداد میں مؤسسین کے اعلانِ تاسیس کو 19 محرم بروز دوشنبہ درج ہے، اس حساب سے 15 محرم کا دن ’’پنجشنبہ‘‘ (جمعرات) بنتا ہے اور پرانی تحریروں میں بھی ’’پنجشنبہ‘‘ کا ذکر موجود ہے۔ اس طرح درست شمسی (گریگورین) تاریخ 31 مئی 1866ء قرار پاتی ہے، نہ کہ 30 مئی۔

### واقعات و روایات
محمد طاہر قاسمی کی تحریر کے مطابق ابتدائی دروس مسجد چھتہ (دیوبند) کے کنارے ایک انار کے درخت کے نیچے شروع ہوئے، سب سے پہلے جس طالب علم نے پہلے استاذ ملا محمود دیوبندی کے سامنے کتاب کھولی وہ محمود حسن دیوبندی تھے، جو بعد میں ’’شیخ الہند‘‘ کے لقب سے یاد کیے گئے۔

تذکرۃ العابدین کے مصنف نذیر احمد دیوبندی مطابق ایک روحانی اعتکاف کے بعد سید محمد عابد کے دل میں دینی علوم کے تحفظ کے لیے ایک مدرسہ قائم کرنے کا خیال پیدا ہوا۔ انھوں نے سب سے پہلے خود چندہ دیا اور تقریباً چار سو روپے اہلِ قصبہ سے جمع کیے۔ اس کے بعد انھوں نے محمد قاسم نانوتوی کو میرٹھ خط لکھ کر مدعو کیا کہ وہ مدرس کی حیثیت سے تشریف لائیں۔ نانوتوی نے خوشی کے ساتھ جواب دیتے ہوئے اپنی تائید و حمایت کا یقین دلایا اور ملا محمود کو پندرہ روپے ماہوار مشاہرہ پر بطورِ مدرس مقرر کیا۔ جلد ہی ملا محمود دیوبند پہنچے اور مسجد چھتہ میں درس کا آغاز کیا۔

ایک مختلف روایت مناظر احسن گیلانی نے ایک قدیم مخطوطے ”سوانحِ مخطوطہ“ کے حوالے سے نقل کی ہے۔ اس میں مذکور ہے کہ تدریس کا مقام مسجد چھتہ کا صحن تھا، پہلے مدرس محمود دیوبندی تھے، تاہم پہلے طالبِ علم کا نام محمود حسن کی بجائے عبد العزیز لکھا ہوا ہے اور اس روایت میں انار کے درخت کا ذکر بھی نہیں ملتا۔

گیلانی نے اس فرق کی وضاحت کرتے ہوئے لکھا کہ اگرچہ اس قدیم دستاویز میں درخت کا ذکر نہیں اور پہلا طالب علم عبد العزیز بتایا گیا ہے، لیکن حافظ محمد احمد نے 1328ھ (1910ء) کے جلسۂ دستار بندی میں، جو محمود حسن دیوبندی کی موجودگی میں ہوا، اسی انار کے درخت والے واقعے کو دہرایا۔ گیلانی کے نزدیک یہ امر خود اس روایت کی صحت کی دلیل ہے، کیونکہ حافظ محمد احمد جیسے بزرگ شخص کے لیے یہ ممکن نہ تھا کہ وہ ہزاروں سامعین کے سامنے، خود محمود حسن کی موجودگی میں، کوئی بے بنیاد واقعہ بیان کریں۔

### مدرسۂ عربی کی حیثیت سے ابتدا
سنہ 1283ھ کی ایک ابتدائی مطبوعہ روداد (رپورٹ) اس جملے سے شروع ہوتی ہے: "الحمد للہ کہ سنہ 1283ھ بخیریت تمام ہوا۔" پھر آگے درج ہے: ”یہ وہ سالِ مبارک ہے، جس میں بِناء٘ ”مدرسۂ عربی“ کی دیوبند میں قائم ہوئی۔"

گیلانی نے اسی پہلی روداد کے امتحانی نصاب کی طرف توجہ دلائی ہے، جس میں ’’شرح وقایہ‘‘، ’’شرح ملا‘‘، ’’میبذی‘‘، ’’قطبی‘‘، ’’اصول الشاشی‘‘ اور ’’سراجی‘‘ جیسی کتابوں کا ذکر ہے۔ وہ لکھتے ہیں کہ اس فہرست سے ظاہر ہوتا ہے کہ عربی علوم اور فقہی متون کی تدریس ابتدا ہی سے اس ادارے کے نصاب کا بنیادی حصہ تھی، جبکہ فارسی اور قرآنِ مجید کی تعلیم دوسری روداد (1284ھ) میں شامل نظر آتی ہے۔ عزیز الرحمن بجنوری بھی اسی مفہوم کو دہراتے ہیں کہ پہلے ہی تعلیمی سال (1283ھ) میں مدرسہ کا نصاب انھی عربی کتب پر مشتمل تھا جن کا ذکر اوپر آیا ہے۔

گیلانی نے اس خیال کی تردید کی کہ یہ ادارہ ابتدا میں ایک چھوٹا سا مکتب تھا جو بعد میں عربی مدرسے میں تبدیل ہوا۔ اُن کے نزدیک موجود شواہد واضح کرتے ہیں کہ دار العلوم اپنی بنیاد ہی سے ایک عربی دینی مدرسہ کے طور پر قائم ہوا تھا، البتہ بعد میں اس کا دائرۂ تعلیم وسیع ہوا۔

دوسری جانب سید محبوب رضوی نے ایک مطبوعہ اعلان کا حوالہ دیا ہے جو قیامِ دار العلوم کے چار دن بعد (19 محرم) شائع ہوا تھا۔ جس کے اختتامی حصے میں ادارے کا نام ”مدرسۂ عربی و فارسی و ریاضی، قصبۂ دیوبند‘‘ درج ہے۔

معاصر مآخذ سے بھی اسی ترتیب کی تائید ہوتی ہے کہ سب سے پہلے عربی تدریس شروع ہوئی تھی۔ محمد یعقوب نانوتوی اور نذیر احمد دیوبندی نے لکھا ہے کہ محمود دیوبندی (ملا محمود) کو پندرہ روپے ماہانہ مشاہرے پر اولین مدرس مقرر کیا گیا اور تدریس کا آغاز مسجد چھتہ میں ہوا۔ جب طلبہ کی تعداد بڑھی تو فارسی اور قرآن کے الگ اساتذہ مقرر کیے گئے اور ادارے کی نظم و نسق کے لیے ایک شورائی نظام قائم کیا گیا۔

ضیاء الحسن فاروقی نے محمد میاں دیوبندی کے حوالے سے ابتدائی دور کو ’’جامع مسجد میں قائم ایک سادہ عربی مکتب‘‘ قرار دیا ہے جو 1860ء کے اواخر میں ایک باقاعدہ ’’دار العلوم‘‘ میں ترقی پا گیا۔ وہ لکھتے ہیں کہ سید محمد عابد ابتدا میں مدرسے کو مسجد سے باہر منتقل کرنے کے حق میں نہیں تھے۔ البتہ محمد میاں دیوبندی کی اپنی تصنیف، جس میں انھوں نے ’’ارواحِ ثلاثہ‘‘ کا حوالہ دیا ہے، اس دور کے لیے مستقل لفظ ’’مدرسہ‘‘ ہی استعمال کرتی ہے، ’’مکتب‘‘ نہیں۔ وہ اس واقعے کو بھی نقل کرتے ہیں کہ جب نئے دار العلوم کی بنیاد رکھی گئی تو محمد قاسم نانوتوی کی ترغیب سے سید محمد عابد نے بنفسِ نفیس شریک ہوکر دوسری اینٹ رکھی۔ اسی واقعے کی تفصیل ’’ارواحِ ثلاثہ‘‘ میں بھی مذکور ہے، جو تین رسالوں — ’’امیر الروایات‘‘، ’’روایات الطیب‘‘ (جو محمد طیب قاسمی کے بیانات پر مشتمل ہے) اور ’’اشرف التنبیہ‘‘ — پر مشتمل ایک مجموعہ ہے۔

عزیز الرحمن بجنوری لکھتے ہیں کہ سید محمد عابد ابتدا میں مدرسے کو مسجد سے باہر منتقل کرنے کے مخالف تھے اور سمجھتے تھے کہ مسجد کے حجرے ہی کافی ہیں، تاہم بعد میں انھیں آمادہ کیا گیا اور 1292ھ (1875ء) میں جب نئے کیمپس کی بنیاد رکھی گئی تو انھوں نے خود دوسری اینٹ رکھ کر اس تقریب میں شرکت کی۔

### تبدیلیِ مقامات اور تعمیرِ جدید
ابتدائی زمانے میں دار العلوم دیوبند کا مدرسہ مستقل عمارت سے محروم تھا۔ تعلیم کا آغاز مسجدِ چھتہ میں ہوا، پھر کچھ مدت کے لیے قاضی کی مسجد اور کرایہ کے مکانات میں منتقل ہوتا رہا۔ جب طلبہ کی تعداد بڑھنے لگی تو اراکینِ مدرسہ نے اس امر پر غور کیا کہ ادارے کے لیے ایک مستقل عمارت تعمیر کی جائے۔ ابتدا میں بعض بزرگوں نے احاطۂ جامع مسجد ہی میں مدرسے کے لیے ضروری حجرات تعمیر کرائے اور کئی برس تک تعلیم وہیں جاری رہی۔

تاہم بعد میں مشورہ ہوا کہ مدرسہ شہر کے کنارے کسی کشادہ مقام پر منتقل کر دیا جائے تاکہ آئندہ توسیع کی گنجائش باقی رہے اور مسجد و مدرسے کے انتظامی معاملات الگ رہیں۔ اس مقصد کے لیے شہر کے مختلف حصوں کا معائنہ کیا گیا اور بالآخر محمد قاسم نانوتوی کی تجویز پر وہی جگہ پسند کی گئی جہاں آج دار العلوم قائم ہے۔

ذی القعدہ 1291ھ میں جلسۂ تقسیمِ انعام کے موقع پر تعمیرِ مدرسہ کی اپیل کی گئی جس پر اہلِ خیر سے قابلِ ذکر چندہ موصول ہوا۔ اگلے سال 2 ذی الحجہ 1292ھ (1875ء) بروز جمعہ، نماز کے بعد جامع مسجد میں ایک بڑے اجتماع کے بعد نئی عمارت کی بنیاد رکھی گئی۔ اجتماع میں مراد آباد، علی گڑھ اور دیگر شہروں کے علما بھی شریک ہوئے۔

روایت کے مطابق ابتدا میں سید محمد عابد اس تجویز کے مخالف تھے، کیونکہ وہ جامع مسجد کی سہ دریوں کو کافی سمجھتے تھے، مگر محمد قاسم نانوتوی نے نہایت محبت سے انھیں راضی کیا اور ان سے بنیاد رکھنے کی درخواست کی۔ سنگِ بنیاد کی پہلی اینٹ میانجی منے شاہ نے رکھی، اس کے بعد سید محمد عابد، رشید احمد گنگوہی اور آخر میں خود محمد قاسم نانوتوی نے اینٹیں رکھیں۔ اس موقع پر علما و مشائخ کے قلوب میں غیر معمولی سرور اور روحانی شادمانی کی کیفیت تھی۔

## سید محمد عابد کا کردار
ابتدائی متعدد مآخذ اس امر پر زور دیتے ہیں کہ سید محمد عابد ہی نے اس منصوبے کے آغاز میں بنیادی کردار ادا کیا۔ ان کے سوانح نگار نذیر احمد دیوبندی بیان کرتے ہیں کہ ایک مرتبہ سید محمد عابد نے خواب میں حضرت محمد ﷺ کی زیارت کی، جس کے بعد انھوں نے اپنے رفقا کو جمع کیا اور دینی علوم کے تحفظ کے لیے ایک مدرسہ قائم کرنے کی تجویز پیش کی۔

سنہ 1889ء کی ایک مطبوعہ علانیہ روداد میں – جس پر مدرسے کے اراکینِ شوریٰ کے دستخط تھے – انھیں صراحت کے ساتھ ”بانی و مجوزِ اوّل“ کے لقب سے یاد کیا گیا ہے۔ عبد الحی حسنی بھی لکھتے ہیں کہ سید محمد عابد نے دیوبند میں ایک دینی درس گاہ قائم کی جسے محمد قاسم نانوتوی نے پسند کرتے ہوئے اس کی تائید کی۔

اسی طرح ذو الفقار علی دیوبندی (جو محمود حسن دیوبندی کے والد تھے) نے اپنی تصنیف ’’الہدیۃ السنیۃ فی ذکر المدرسۃ الدیوبندیۃ‘‘ (مطبوعہ: 1890ء) میں سید محمد عابد کو مدرسے کا ’’بانی‘‘ قرار دیا ہے اور محمد قاسم نانوتوی کو علمی رہنمائی اور ادارے کی ترقی میں فکری تعاون دینے والی شخصیت بیان کیا ہے۔

بعد کے مؤرخین نے بھی یہی موقف اختیار کیا۔ ابو الحسن علی حسنی ندوی کے مطابق مدرسہ 1866ء میں سید محمد عابد کی سرپرستی میں ایک چھوٹی مسجد میں قائم ہوا، جبکہ محمد قاسم نانوتوی کی علمی بصیرت، شجاعت اور دینی غیرت نے اسے رفتہ رفتہ ایک عظیم اسلامی درس گاہ میں تبدیل کر دیا۔

اسی طرح رشید احمد جالندھری (لاہور، 1988ء) کی تحریر کے مطابق 1857ء کے انقلاب کے بعد سید محمد عابد نے سب سے پہلے مدرسہ قائم کرنے کی تجویز پیش کی، خود چندہ دیا اور اہلِ قصبہ سے تقریباً چار سو روپے جمع کیے۔ پھر انھوں نے محمد قاسم نانوتوی کو میرٹھ میں خط لکھ کر تعاون کی درخواست کی۔ نانوتوی نے مثبت جواب دیتے ہوئے ملا محمود کو پندرہ روپے تنخواہ پر اولین مدرس مقرر کیا۔ جالندھری کے مطابق سید محمد عابد نے بانی اور مہتمم کی حیثیت سے بلا مشاہرہ خدمت انجام دی، جبکہ قاسم نانوتوی نے علمی سرپرستی اور فکری قیادت کا فریضہ ادا کیا۔

## محمد قاسم نانوتوی کا کردار
اگرچہ ابتدائی مآخذ میں محمد قاسم نانوتوی کو بانی یا محرّک کے طور پر ذکر نہیں کیا گیا، تاہم یہ واضح طور پر ثابت ہے کہ انھوں نے مدرسے کی علمی و انتظامی سرپرستی میں اہم کردار ادا کیا۔ ان کے رفیق محمد یعقوب نانوتوی نے مدرسے کی بنیاد کے وقت سید محمد عابد، فضل الرحمٰن عثمانی اور ذو الفقار علی دیوبندی کی تجویز پر مدرسے کے قیام کا ذکر کرتے ہوئے؛ شروعِ مدرسہ یعنی مدرسے کے ابتدائی زمانے میں ان کے ہر طرح سے مدرسے کے سرپرست ہونے کا تذکرہ کیا ہے۔

بعد کے مؤرخین مثلاً شیخ محمد اکرام نے انھیں مدرسے کی ترقی کے بعید النظری والے معمار کے طور پر پیش کیا۔ ان کے مطابق اگرچہ محمد قاسم نانوتوی مدرسے کے اصل بانی نہ تھے، لیکن مدرسہ کو ایک شاندار دار العلوم بنانے کا خیال انھیں کا تھا، جبکہ مدرسے کی ابتدا کرنے والے بزرگوں کا منتہائے مقصود شاید ایک مکتب سے زیادہ نہ تھا۔ نانوتوی نے شروع ہی سے اپنا خیال بلند تر رکھتے ہوئے مدرسے کی بنیادیں اس قدر وسیع اور بلند رکھیں کہ ان پر دار العلوم کی عالیشان عمارت تعمیر ہو سکی۔

بیسویں صدی کے وسط میں محمد میاں دیوبندی نے دار العلوم کے بانیان میں سید محمد عابد، مہتاب علی دیوبندی اور نہال احمد دیوبندی کے ناموں کا ذکر کیا، مگر یہ رائے ظاہر کی کہ اگرچہ ان بزرگوں نے ایک مکتب کی بنیاد رکھی، تاہم اس مکتب کو ایک عظیم الشان دار العلوم کی صورت دینے کا شرف صرف محمد قاسم نانوتوی کو حاصل ہے۔ ان کے مطابق سید محمد عابد کے ذہن میں دار العلوم کی وسیع و ہمہ گیر شکل کا تصور نہیں تھا، اسی لیے جب مستقل تعمیر کا مرحلہ آیا تو انھوں نے سختی سے مخالفت کی اور جامع مسجد کی سہ دریوں کو کافی قرار دیا۔ اس کے برعکس نانوتوی کے پیش نظر ایک ایسے علمی مرکز کا نقشہ تھا جو عالمِ اسلام میں نمایاں مقام حاصل کرے۔ محمد میاں کے مطابق دار العلوم دیوبند کی موجودہ عظمت کے مؤسس اور بانی صرف محمد قاسم نانوتوی ہیں۔

## اراکینِ تاسیسی اور ابتدائی انتظام
سید محبوب رضوی نے قیامِ دار العلوم کے وقت شائع کیے گئے ایک اعلان کا حوالہ دیتے ہوئے ان شخصیات کے نام ذکر کیے ہیں جو مدرسے کے قیام میں سب سے پہلے شریک تھیں۔ ان میں سید محمد عابد دیوبندی، محمد قاسم نانوتوی، مہتاب علی دیوبندی، ذو الفقار علی دیوبندی، فضل الرحمن عثمانی، فضل حق دیوبندی اور نہال احمد دیوبندی شامل تھے۔ وہ لکھتے ہیں کہ یہ حضرات مجلسِ شوریٰ کے صرف رکن ہی نہ تھے بلکہ بلکہ یہ دار العلوم کے اولین معمار تھے۔ ان کے مطابق محمد قاسم نانوتوی ادارے کے سب سے پہلے سرپرست اور سید محمد عابد پہلے مہتمم مقرر کیے گئے تھے۔

اسی طرح محمد اللہ خلیلی قاسمی نے بھی انھی شخصیات کو دار العلوم کے ”اراکینِ تاسیسی“ کے طور پر بیان کیا ہے۔

## بعد کے اختلافات اور تعبیرِ نو
غلام یحییٰ انجم کے مطابق تقریباً 1903ء تک تمام اہلِ علم کے مابین یہ اتفاقِ رائے موجود تھا کہ سید محمد عابد ہی دار العلوم دیوبند کے بانی ہیں۔ اختلاف اس وقت پیدا ہوا جب ’’دار العلوم دیوبند کی 67 سالہ زندگی‘‘ اور ’’مسلکِ دار العلوم دیوبند‘‘ جیسی کتابوں میں انھیں ”بانیِ اعظم“ لکھا گیا۔

عبد الحفیظ رحمانی کے مطابق 1905ء میں محمد قاسم نانوتوی کے فرزند حافظ محمد احمد کے زمانے میں محمد قاسم نانوتوی کو بانی لکھنے کا عمل شروع ہوا۔ ان سے پہلے انھیں ’’بانی‘‘ کی بجائے صرف ”سرپرست“ لکھا جاتا رہا۔ رحمانی اس سلسلے میں 1306ھ (1889ء) کے ایک مطبوعہ اشتہار کا حوالہ پیش کرتے ہیں جس پر رشید احمد گنگوہی اور دیگر اکابر کے دستخط تھے اور جس میں سید محمد عابد کو واضح طور پر ”بانی و مجوزِ اوّل‘‘ لکھا ہوا ہے۔

مناظر احسن گیلانی نے سوانحِ قاسمی میں اس دعوے کو کہ محمد قاسم نانوتوی نے سیاسی مصالح کے پیش نظر اپنی بانی حیثیت کو چھپائے رکھا، خود ساختہ مفروضہ قرار دیا ہے۔ البتہ محمد طیب قاسمی نے اس پر حاشیہ لگایا ہے، جس کا خلاصہ یہ ہے کہ بسلسلۂ تاسیسِ دار العلوم نانوتوی کے کھل کر سامنے نہ آنے کو وقت کے سیاسی مصالح پر محمول کر لیا جانا بھی کوئی ایسی بے سروپا توجیہ نہیں کہ اسے خود تراشیدہ مفروضہ کہ کر کلیۃً نظر انداز کر دیا جائے۔

شیخ محمد اکرام نے لکھا کہ محمد قاسم نانوتوی ’’مدرسۂ دیوبند کے حقیقی بانی نہیں تھے‘‘، لیکن انہی کی اعلیٰ بصیرت اور علمی وژن نے ایک معمولی مکتب کو ایک عظیم دار العلوم میں تبدیل کر دیا۔ ان کے مطابق ابتدائی بزرگوں کے پیشِ نظر شاید ایک چھوٹے سے مکتب کا قیام ہی تھا، لیکن نانوتوی کی وسعتِ خیال نے ایک بڑے دینی ادارے کی بنیاد رکھ دی۔

غلام یحییٰ انجم کے مطابق دار العلوم دیوبند کے حقیقی بانی سید محمد عابد ہیں، البتہ اس مدرسے کو وسعت دے کر ’’دار العلوم‘‘ کی شکل دینے میں محمد قاسم نانوتوی کی خدمات بھی نمایاں اور قابلِ قدر ہیں۔ وہ اس نکتے کو واضح کرنے کے لیے سر سید احمد خاں کی مثال دیتے ہیں کہ جس طرح انھوں نے علی گڑھ میں ”مدرسۃ العلوم“ کی بنیاد رکھی اور ان کے رفقا نے اپنی محنت و کوشش سے اسے کالج اور بعد میں یونیورسٹی (علی گڑھ مسلم یونیورسٹی) میں تبدیل کر دیا، تاہم بانی آج بھی سر سید ہی کو تسلیم کیا جاتا ہے۔ اسی قیاس پر وہ لکھتے ہیں کہ موجودہ دار العلوم دیوبند دراصل اسی ”مدرسۂ عربی، فارسی و ریاضی“ کی ترقی یافتہ صورت ہے، جس کی بنیاد 1283ھ (1866ء) میں سید محمد عابد نے رکھی تھی، لہٰذا ان کی تاسیس کو نظر انداز کرنا انصاف کے تقاضوں کے منافی ہے اور اس سوال پر ’’اہلِ حق‘‘ کو سنجیدگی سے غور کرنا چاہیے۔

### عبید اللہ سندھی کا موقف
عبید اللہ سندھی نے اپنی تصنیف ’’حزبِ امام ولی اللہ دہلوی کی اجمالی تاریخ کا مقدمہ‘‘ (1942ء) میں دار العلوم دیوبند کے قیام کے بارے میں ایک منفرد تعبیر پیش کی۔ ان کے مطابق سقوطِ دہلی (1857ء) کے نو سال بعد امداد اللہ مہاجر مکی نے مکہ معظمہ میں یہ ارادہ کیا کہ شاہ عبد العزیز دہلوی کے مدرسے کے طرز پر ایک مدرسہ قائم کیا جائے۔ محمد قاسم نانوتوی نے اس فیصلے کے بعد سات برس تک مسلسل جدوجہد کی اور آخرکار ان کی کوششوں سے دیوبند میں مدرسے کی بنیاد رکھی گئی۔ سندھی کے مطابق نانوتوی ہی کی کوششوں سے سہارنپور اور مرادآباد میں بھی اسی طرز کے مدارس قائم ہوئے جو دار العلوم دیوبند کی شاخیں شمار کیے جاتے ہیں۔ سندھی کے مطابق محمد قاسم نانوتوی نے اس فیصلے کے بعد مسلسل سات برس تک جدوجہد کی اور اس مقصد کے لیے علما و عوام کی تائید حاصل کرنے کی کوشش کرتے رہے، یہاں تک کہ ان کی مساعی سے دیوبند میں دار العلوم کی بنیاد رکھی گئی۔ وہ مزید لکھتے ہیں کہ نانوتوی ہی کی کوششوں سے اسی طرز کے مدارس سہارنپور اور مرادآباد میں بھی قائم کیے گئے، جو دراصل دار العلوم دیوبند کی شاخیں سمجھی جاتی تھیں۔

سندھی لکھتے ہیں کہ دار العلوم دیوبند کا ابتدائی سات سالہ نصاب اور اس کے بنیادی تعلیمی و تنظیمی اصول خود محمد قاسم نانوتوی نے مرتب کیے تھے، جن میں شاہ ولی اللہ دہلوی اور شاہ عبد العزیز دہلوی کے مقاصد و تعلیمات کو محفوظ رکھا گیا۔ بعد میں محمد یعقوب نانوتوی اور محمود حسن دیوبندی کے زمانے میں اس نصاب و نظام کی اصلاحات کے باوجود وہی ’’ولی اللہی روح‘‘ برقرار رہی۔

مزید ان کا کہنا ہے کہ دار العلوم کی سیاسی و تنظیمی اساس امداد اللہ مہاجر مکی، محمد قاسم نانوتوی، رشید احمد گنگوہی اور محمد یعقوب نانوتوی کے باہمی اتفاق سے طے کی گئی تھی۔
ان کے بقول: ’’دیوبندی پارٹی کی مرکزی جماعت میں وہ شخص شامل نہیں ہو سکتا جو یہ اصول کاملاً تسلم نہ کرتا ہو۔‘‘

### عزیز الرحمن بجنوری کا تجزیہ
عزیز الرحمن بجنوری نے اپنی کتاب ’’تذکرۂ شیخ الہند‘‘ (1965ء) میں نہایت مفصل انداز میں یہ موقف پیش کیا کہ 1283ھ میں مسجد چھتہ میں قائم ہونے والے اس مدرسے کی بنیاد کا سہرا سید محمد عابد کے سر ہے، نہ کہ محمد قاسم نانوتوی کے۔ ان کے مطابق جب مدرسے کے قیام کے لیے چندہ جمع کیا جا رہا تھا، اس وقت محمد قاسم نانوتوی دیوبند میں موجود نہیں تھے بلکہ میرٹھ اور دہلی کے مطابع میں تصحیحِ مسودات کے کام میں مصروف تھے اور 1290ھ سے پہلے ان کا نام مدرسے کے کاغذات میں بھی نہیں آتا۔ بجنوری لکھتے ہیں کہ سید محمد عابد ہی وہ بزرگ تھے جنھوں نے سب سے پہلے چندے کے لیے رومال پھیلایا، پانچ روپے اپنی طرف سے دیے اور ایک ہی نشست میں تقریباً تین سو روپے جمع کر لیے۔ اس کے بعد انھوں نے محمد قاسم نانوتوی کو مدرسی کے لیے میرٹھ خط لکھا۔ نانوتوی کا جواب ’’سوانحِ قاسمی‘‘ میں محفوظ ہے، جس میں انھوں نے تحریر فرمایا کہ وہ ملا محمود کو پندرہ روپے ماہوار مشاہرے پر بھیج رہے ہیں اور خود مدرسے کے حق میں ساعی رہیں گے۔

بجنوری مزید لکھتے ہیں کہ ابتدائی مہتمم حضرات میں سید محمد عابد (1283–84ھ، 1286–88ھ، 1306–10ھ) اور رفیع الدین دیوبندی شامل تھے۔ ان کے مطابق متعدد قدیم دستاویزات — بشمول 1889ء کے اُس مطبوعہ اعلان کے جو رشید احمد گنگوہی اور دیگر اکابر کے دستخط سے جاری ہوا — میں صراحت کے ساتھ ’’بانی و مجوِّزِ اوّل‘‘ کے الفاظ سید محمد عابد کے لیے درج ہیں۔ بجنوری نے 1905ء کی دورۂ حدیث کی تقریر اور اس کے بعد کے تحریری ماخذات سے استدلال کیا کہ بیسویں صدی کے آغاز میں تاریخی بیانیے میں ایک تبدیلی آئی، جب بعض مصنفین نے محمد قاسم نانوتوی کو بانی لکھنا شروع کیا۔ ان کے نزدیک یہ ایک تاریخی تغیر تھا، کیونکہ اس سے قبل کے تمام مآخذ — بشمول ذوالفقار علی دیوبندی کی ’’الہدیۃ السنیۃ‘‘ — مدرسے کے بانی کی حیثیت سے سید محمد عابد ہی کو تسلیم کرتے تھے۔

تاہم بجنوری نے یہ بھی واضح کیا کہ دار العلوم کی بعد کی منظم اور جامع صورت دراصل مولانا محمد قاسم نانوتوی کے وضع کردہ خاکے کا نتیجہ تھی، جس میں بعد کے ادوار میں مزید ترقی ہوئی۔ ان کے نزدیک اگر بنیاد 1283ھ مسجد چھتہ میں رکھی گئی مان لی جائے تو بانی سید محمد عابد قرار پاتے ہیں اور اگر بنیاد کا مفہوم 1292ھ میں موجودہ عمارت کی سنگِ بنیاد سے لیا جائے تو پھر بانی محمد قاسم نانوتوی سمجھے جا سکتے ہیں۔

اقبال حسن خان (شعبۂ اردو، علی گڑھ مسلم یونیورسٹی) نے بھی ان شواہد کا جائزہ لینے کے بعد بجنوری کے موقف سے اتفاق کیا کہ مدرسے کے حقیقی بانی سید محمد عابد تھے، اگرچہ اس کی وسعت اور فکری جہت محمد قاسم نانوتوی کی مرہونِ منت ہے۔

### اشتیاق احمد قاسمی کا نقطۂ نظر
اشتیاق احمد قاسمی اپنے مقالے ’’علمائے دیوبند کی سوانح عمریوں کا تنقیدی تجزیہ (آزادی سے قبل)‘‘ میں نو مختلف شواہد کی بنیاد پر ’’تذکرۃ العابدین امداد العارفین‘‘ کے تنقیدی تجزیے کے ضمن میں ایک تنقیدی تجزیہ پیش کرتے ہوئے لکھتے ہیں کہ مقالہ نگار کے پاس اس بات کا کوئی ثبوت نہیں کہ دار العلوم دیوبند کی بنیاد محمد قاسم نانوتوی نے رکھی۔ ان کے مطابق ان شواہد سے یہ بات واضح ہوتی ہے کہ دار العلوم کے بانی سید محمد عابد ہی ہیں، جبکہ نانوتوی کو صرف شروعِ مدرسہ کے سرپرست کے طور پر ذکر کیا گیا ہے، بانی کے طور پر نہیں۔  اشتیاق احمد قاسمی اس ضمن میں 1306ھ (1889ء) کے اس اشتہار کا بھی حوالہ دیتے ہیں، جو اراکینِ شورى کی طرف سے شائع ہوا اور جس میں واضح الفاظ میں درج ہے:

اشتیاق احمد قاسمی کے مطابق یہ اشتہار قطعی ثبوت ہے کہ دار العلوم دیوبند کے ’’بانی‘‘ اور ’’مجوزِ اوّل‘‘ صرف سید محمد عابد ہیں اور ان کے علاوہ کسی اور کو بانی کہنا کسی طرح انصاف کی بات نہیں ہو سکتی۔

### جدید انگریزی مصادر
جدید دور کی متعدد علمی و تحقیقی تصانیف میں بھی یہ تصریح ملتی ہے کہ دار العلوم دیوبند کے بانی سید محمد عابد ہی تھے۔
ان ماخذات میں دار العلوم کے قیام کو انھی کی دینی بصیرت اور عملی پیش قدمی کا نتیجہ قرار دیا گیا ہے۔ کرسٹوف ژافرلو (Christophe Jaffrelot) لکھتے ہیں کہ 1857ء کی جدوجہدِ آزادی کے بعد روایتی مذہبی احیا کی جو تحریک اٹھی، اس کی نمائندگی ’’تحریکِ دیوبند‘‘ کے نام سے موسوم اس اصلاحی سلسلے نے بھی کی، جس کا نام دیوبند — دہلی کے قریب ایک قصبے — سے منسوب ہے، جہاں ایک صوفی بزرگ سید محمد عابد نے 1867ء میں ایک مدرسہ (دار العلوم) قائم کیا۔ جلد ہی اس علمی تحریک میں ان علما نے بھی شمولیت اختیار کی جو برطانوی جبر سے بچ نکلنے میں کامیاب ہوئے تھے، جن میں نمایاں نام محمد قاسم نانوتوی رشید احمد گنگوہی کے تھے۔ ضیاء الدین سردار کے مطابق یہ اقدام ’’ایک معروف صوفی بزرگ‘‘ کا تھا، جو اس درس گاہ کے پہلے سرپرست بھی بنے۔ اور لِنی ایس۔ مے بھی اپنے اپنے مطالعات میں سید محمد عابد کو دار العلوم کا بانی قرار دیتی ہیں۔

رسالہ ”ہمدرد اسلامکس“ کے مطابق سید محمد عابد کی یہ کاوش (1857ء کے بعد) مدرسۂ دہلی کے انہدام کے ردِ عمل کے طور پر سامنے آئی۔ جبکہ کلدیپ کور لکھتی ہیں کہ 30 مئی 1866ء کو سید محمد عابد نے خود علما کی جماعت کی قیادت میں مدرسے کی سنگِ بنیاد رکھی۔

## مزید دیکھیے
* دار العلوم دیوبند
* محمد قاسم نانوتوی
* سید محمد عابد دیوبندی
## حوالہ جات

زمرہ:دار العلوم دیوبند
زمرہ:بھارت میں مدارس
زمرہ:تاریخ اتر پردیش
زمرہ:1866ء میں قائم ہونے والے تعلیمی ادارے
زمرہ:ہندوستان میں 1866ء کی تاسیسات